Sandy Brinck (S), 2004-11-18:
Datatilsynet – det lyder kedeligt og støvet og som noget, der absolut ikke vedkommer os almindelige mennesker.
Men Datatilsynet har faktisk en vigtig opgave i vores demokratiske retsstat.
Det er her, man holder øje med, at de regler, der findes for registrering af borgere, overholdes, så vi som borgere kan føle os trygge ved, at de oplysninger, myndighederne har om os og andre, bliver håndteret korrekt.
Det er personoplysninger om dig og mig og andre borgere, og dem må vi have rammer for håndteringen af.
Det har vi.
Men det er simpelt hen også en væsentlig beskyttelse af vores privatliv og vores personlige integritet, at det rent faktisk kontrolleres, om de rammer og de regler bliver overholdt.
Det er en diskussion, som altid har en balance mellem hensynet til den enkelte og hensynet til samfundsmæssige mål.
Som eksempel kan nævnes tv-overvågning i kriminalpræventivt øjemed eller registrering af oplysninger fra telefonmaster, så man kan se, hvor vi har været, fordi vores mobiltelefon har været tændt.
Balancen er svær, men netop derfor er tilsynet og kontrollen også væsentlig.
I den sammenhæng er det jo ikke uvæsentligt, hvem det er, der kontrollerer, og hvordan.
Vi så gerne, at Datatilsynet kunne være mere udfarende, opsøgende og uafhængigt.
Vi har fuld tiltro til Datatilsynet, men vi synes, det er en diskussion værd, om Datatilsynet i dag er placeret mest smart under Justitsministeriet, når vi samtidig ved, at det bl.a. er Justitsministeriet, som sidder med hele antiterrorlovgivningen, udvekslingen af oplysninger om borgere med udlandet osv.
Vi synes, det er relevant at spørge, om omfanget og indholdet af Datatilsynets arbejde giver anledning til at placere tilsynet mere uafhængigt af de instanser, hvis overholdelse af reglerne på området de skal kontrollere.
Der er flere og flere ting, som kan overvåges og registreres, fordi vi hver dag bruger dankort, mobiltelefon, internet – alle de steder, hvor vi efterlader os elektroniske spor.
Der er flere og flere ting, man kan vide om os på grund af vores gener, biomasse, dna osv.
Vi synes derfor, det er oplagt at få undersøgt, om opgaverne svarer til bevillingerne.
Vi er medforslagsstillere til det forslag til vedtagelse, der er fremsat af ordføreren for forespørgerne, hvor vi dybest set blot pålægger regeringen at lave det forarbejde til en saglig og faglig understøttet vurdering og debat af Datatilsynets vilkår i forhold til ressourcer, men også hvad angår placering.
Derfor burde vedtagelsen ikke give noget parti problemer.
Det er svært at være imod en udredning, og det til trods har vi jo lige hørt af Venstres ordfører, at Venstre er det.
Det er selvfølgelig et skridt på vejen med en midlertidig styrkelse, som regeringen lægger op til i forbindelse med strukturreformen, men det giver ikke den grundlæggende debat af tilsynets uafhængighed.
Det giver heller ikke nogen debat i forhold til de mange andre steder, hvor opgaverne er vokset og pengene ikke er fulgt med, men tværtimod er skåret ned.
Men vi støtter selvfølgelig selv de små skridt og glæder os over det, og derfor kan vi også støtte og stemme for den vedtagelse, som er kommet fra Venstres ordfører.
Men vi understreger, at det er et lille skridt i forhold til den store problemstilling, som vi gerne skulle have haft en debat om i dag.